Oswald Wiener hod 1958 olle seine „literarischn Vasuche“ vanichtet, de wos zwischn 1954 und 1958 entstaundn san. In de 1960a Joa hod a sein grundlegendn und foigenreichn Prosatext „die verbesserung von mitteleuropa, roman“ gschriem, dea wos zeascht amoi in Foign in da österreichischn Literaturzeitschrift manuskripte easchienen is und schliaßlich ois Buach (Rowohlt 1969, Neiausgob 1985) vaeffenlicht wuan is. In da Auseinaundasetzung u. a. mint Ludwig Wittgenstein setzt si da Text in vüfoitiga Weis mit da Oimocht vo da Sproch auseinaunda und inwiafean duach de dees Bewusstsein manipuliat wiad; dees Paradox vo dera Auseinandersetzung is, dass sie mitm Mittl vo da Sproch gfiat wiad.